**SMITTEVERN VED SKOLESTART 1. TRINN**

Skolen har veileder for smittevern å gå etter. <https://www.udir.no/kvalitet-og-kompetanse/sikkerhet-og-beredskap/informasjon-om-koronaviruset/smittevernveileder/skoletrinn-1-7/smitteforebyggende-tiltak/>

Veilederen er godt kjent i våre skoler, og skal følges – pr. i dag etter Gult nivå av smitteberedskap. Oppstart med første skoledag er ikke særskilt beskrevet med egne maler eller regler. Kunnskapen som skal ligge til grunn for skolens praksis, er den samme som ligger til grunn for veilederen. Målet er at skolestart skal være en trygg inngang til skolegangen for alle barn, samtidig som at ingen bør bli smittet av Covid-19. Hovedprinsippene er:

* Hold 1 meter avstand til alle du ikke bor sammen med
* Hold hendene rene
* Hold deg hjemme hvis du er syk (infeksjonstegn som f.eks. feber, halsvondt, hoste eller tung pust)

Skoleklassene dannes, og er oppstarten av en ny kohort, med deltakere som kommer rett fra mange ulike hjemmemiljøer. Rom eller sal der man samles, må gi mulighet for tilstrekkelig avstand.

**Sjekkliste før besøk fra foreldre i skolen:**

Jeg anbefaler at alle foresatte som skal inn på skolens bygninger, blir stilt noen kontrollspørsmål som skal minimalisere risikoen for å få smitte inn. **Følgende spørsmål til foresatte kan redusere risiko så langt det er mulig:**

* **Har du eller barnet ditt i dag infeksjonstegn som for eksempel halsvondt, hoste, tungpust eller feber?**
* **Har noen av dere i familien vært i kontakt med en som er påvist smittet av Covid-19 de siste 10 dager?**
* **Er noen person som dere har hatt nær kontakt med siste 10 dager, i smittekarantene?**
* **Har noen i familien vært i utlandet siste 10 dager?**

Hvis 4 NEI her bør det være trygt å delta i dagens situasjon, der vi har minimal smitteforekomst lokalt.

Hvis JA på ett av spørsmålene bør vedkommende voksen ikke komme inn. Ved sykdom skal også barnet holdes hjemme. Vi kan være behjelpelig med vurdering i tvilstilfeller.

**Skolen er arrangør av skolestart, og må ha navneliste m/telefonnummer til alle som er til stede -tilgjengelig i 10 dager etterpå i tilfelle behov for smitteoppsporing, og legge til rette for god avstand og god håndhygiene.**

11.08.2020

Leif Edvard Muruvik Vonen

Kommuneoverlege i Stjørdal, Meråker, Selbu og Tydal